Anna Dærga

Anna Dærga (født Anna Stina/Kristina Olsdatter Granefjell, 1898–1963) var en sørsamisk reineier, kulturarbeider og organisasjonsaktivist. En testamentarisk gave av samiske kulturgjenstander fra henne var grunnlaget for etableringen av Saemien Sijte i 1964.

Hun var det eldste av barna til reineieren Ole Mattias Granefjell og Gunhild Maria Pedersdatter i Grane. Etter at hun i 1921 møtte den finske språkforskeren Eliel Lagercrantz, beskrev han henne som ei «ung gudinne». Hun giftet seg i 1927 med reineieren Peder Dærga (1888-1956). De bodde først på Fjellstad på Snåsaheia og bygde i 1930-åra Fokstad ved Bjørgan/Formofoss i Grong. De hadde sommerbolig ved Namsvatnet, i nærheten av reinens sommerbeiter der. De hadde sønnen Jakob Dærga (1927-1962), som var kjent som dansemusiker. Sønnen og svigerdattera Nellie omkom i en drukningsulykke i Skjækjerfjella i 1962.

Hun deltok i arbeidet med å etablere Norske Reindriftsamers Landsforbund i 1948, og sto også for organisering av busstransporten som endte med den tragiske Dunderlandsdalsulykken. 

Hun satt i tilsynsnemnda for Sameskolen i Hattfjelldal, men hadde egentlig argumentert for at en skole for sørsamene burde legges til Grong eller Snåsa. Hun var aktiv som foredragsholder om samiske spørsmål i regionen, og ble i Trønder-Avisa i 1957 omtalt som «samenes første dame» i Nord-Trøndelag. Hun ga nattverdsutstyr i gave til Kristi krybbe kapell i Røyrvik, til minne om sin familie. Hun var en av informantene i Ørnulv Vorrens Reindrift og nomadisme i Helgeland.

Anna Dærga ble tildelt Kongens fortjenstmedalje i sølv i 1956.

Referanser 

Sørsamene
Personer fra Grane kommune
Personer fra Grong kommune
Kongens fortjenstmedalje i sølv